b'\n_START_ARTICLE_\nLoodusteaduse filosoofia\n_START_PARAGRAPH_\nLoodusteaduse filosoofia (1966) on saksa-ameerika filosoofi Carl Gustav Hempeli (1905\xe2\x80\x931997) raamat, tema teadusfilosoofia vaadetest ja m\xc3\xb5istetest._NEWLINE_Ta selgitab lihtsas ja selges keeles selliseid m\xc3\xb5isteid ja teemasid nagu h\xc3\xbcpotees, testimine ja kinnitamine, teaduslik seletus, teooria, m\xc3\xb5istekujundus ja m\xc3\xb5\xc3\xb5tmise roll selles, loodusseadus, \xc3\xbche teaduse "taandamine" teisele. Anal\xc3\xbc\xc3\xbcse saatvad n\xc3\xa4ited ulatuvad s\xc3\xbcnnitusabist vitalismiteooria ja biheivioristliku ps\xc3\xbchholoogiani._NEWLINE_"Loodusteaduse filosoofia" on kirjutatud kindla ajaloo ja eeldustega filosoofiiliselt l\xc3\xa4htelt \xe2\x80\x93 igal teadmisv\xc3\xa4itel on tunnetuslikku sisu ning \xc3\xb5igustatud teaduslikkuse pretensiooni vaid siis, kui sel on empiirilist sisu. C. Hempelit saab selle alusel pidada loogilise postivismi koolkonna m\xc3\xb5tlejaks. Kuna Berliinis tegutsenud ringi nimi sisaldas m\xc3\xb5istet empirism, siis nimetatakse teda ingliskeelses kultuuritraditsioonis loogiliseks empiristiks._NEWLINE_Raamat oli pikka aega teadusfilosoofia sissejuhatavate kursuste \xc3\xbcheks p\xc3\xb5hivaraks. Hempel tutvustab empiirilist loodusteadust kui tunnetuslikku tegevust, mille eesm\xc3\xa4rk on tuvastada h\xc3\xbcpoteesi meetodi abil seletuslikke ja ennustusv\xc3\xb5imelisi seadusp\xc3\xa4rasid kogetavate n\xc3\xa4htuste vahel ning \xc3\xbchendada need seadusp\xc3\xa4rad \xc3\xbchtseks maailmapildiks._NEWLINE_3.\xe2\x80\x934. peat\xc3\xbckis on illustreeritud h\xc3\xbcpoteesimeetodi eri aspektid, 5. ja 6. peat\xc3\xbckis on teaduslikud seletused ja teaduslik m\xc3\xb5istmine. 5. peat\xc3\xbckis selgitab Hempel oma kuulsat deduktiiv-nomoloogilist teadusliku seletuse mudelit. 7. peat\xc3\xbckk sisaldab arutlust eriviiside \xc3\xbcle, kuidas m\xc3\xa4\xc3\xa4ratleda teaduslikke m\xc3\xb5isteid. 8. peat\xc3\xbckk on reduktsionismi k\xc3\xbcsimusest \xe2\x80\x93 kuiv\xc3\xb5rd on teadused \xc3\xbcksteisele taandatavad.\n_START_SECTION_\nKriitika\n_START_PARAGRAPH_\nTekst m\xc3\xb5jub pigem kirjeldava anal\xc3\xbc\xc3\xbcsi kui filosoofilise arutlusena. Puudub selgelt s\xc3\xb5nastatud tees. Napib filosoofilisele tekstile omast argumentatiivsust. Hempel toob k\xc3\xbcll palju (ja tabavaid) teadusloolisi n\xc3\xa4iteid, aga ei astu p\xc3\xb5hjalikumasse dialoogi n\xc3\xa4idete alternatiivsete filosoofiliste t\xc3\xb5lgendustega, justkui neid ei olekski.'